**„Fenntartható lendület”**

**Pályázati felhívás a Fiatalok Világnapja alkalmából (2020. augusztus 12.)**

A fiatalok nemzetközi napja alkalmából az Emberi Erőforrások Minisztériuma „*Fenntartható lendület”* címmel országos esszépályázatot hirdet a fenntartható jövő iránt elkötelezett, 16-25 éves fiatalok számára, akik szeretnék megosztani előremutató ötleteiket, véleményüket a nyilvánossággal.

**A pályázat célja**

A pályázat célja, hogy szabad teret engedjen a fenntartható jövő megvalósítására irányuló konkrét célok, valamint a célok elérését biztosító eszközök megfogalmazásának.

Olyan esszéket várunk, melyből kiderül, hogy a pályázónak személyesen mit jelent a fenntartható fejlődés, és az megítélése szerint milyen szerepet fog játszani a jövőben. E mellett azonban az esszének tartalmaznia kell egy olyan konkrét elképzelést, vagy még kevéssé ismert jó gyakorlatot, melyet a pályázó a saját környezetében szeretne megvalósítani, továbbfejleszteni, népszerűsíteni annak érdekében, hogy a fenntartható fejlődés ügyét előmozdítsa.

Új, a fenntarthatósághoz kapcsolódó start up ötleted van? Bemutatnál egy helyi közösségi kezdeményezést, esetleg egy fenntarthatóságot elősegítő eljárást? Oszd meg velünk!

**A pályázók köre**

16-25 éves, magyarországi és külhoni magyar fiatalok

**Pályázati kritériumok:**

* Pályázni a fenntarthatóság témakörében elkészített, 2500 szó (kb. 5 oldal) terjedelmű, kizárólag saját gondolatokat, véleményt tartalmazó esszével lehet. A pályamunka után a mellékletek 4 oldalt tehetnek ki (mellékletnek számít minden kép, diagram, ábra és az irodalomjegyzék).
* A dolgozathoz címoldalt kell készíteni. A címoldal kivételével a dolgozaton jelölni kell az oldalszámot.
* A szöveget Times New Roman betűtípussal, 12-es betűmérettel, 1,5-es sorközzel, 2,5 cm oldalsó, alsó és felső margóval, sorkizárással kell megírni.
* A dolgozaton nem szerepelhet semmilyen személyes adat, illetve fénykép a pályázóról.
* Egy szerző maximum egy esszével nevezhet, szerzőtársak nem pályázhatnak.

**Döntés és értékelés, díjak:**

A felhívásra beérkező pályázatokból 5 fős zsűri választja ki a legjobbat.

* A legjobb pályamunkák szerzői közül az I. helyezett bruttó 200 ezer Ft, a II. helyezett bruttó 150 ezer Ft, a III. helyezett bruttó 100 ezer Ft értékű jutalomban részesül.\*
* A pályázat I. helyezettje emellett szakmai gyakorlaton vehet részt a Nemzeti Ifjúsági Tanácsnál.
* A pályázat I-III. helyezettje továbbá szakmai rendezvényeken, konferenciákon mutatkozhat be esszéjével.

**A zsűri tagjai:**

* Az EMMI Fiatalokért Felelős Helyettes államtitkárságán dolgozó szakmai vezető
* Az EMMI Fiatalokért Felelős Helyettes államtitkárságán dolgozó két szakmai referens
* A Nemzeti Ifjúsági Tanács elnöke.
* Az EMMI által felkért szakértő.

**A pályázat benyújtásának határideje:**

2020. szeptember 30. 24:00

**A pályázat benyújtásának módja:**

A pályázatot kizárólag elektronikus úton lehet benyújtani az ifjusagugy@emmi.gov.hu címen. A pályázathoz PDF formátumban szükséges mellékelni a pályamunkát. A pályázatot a „Fenntarthatóság esszépályázat – 2020” jeligével, továbbá a pályázók azonosítását és elérhetőségét biztosító információkkal kell ellátni.

**Eredményhirdetés:**

2020. október 21. („Földünkért világnap”)

**Kapcsolat:**

A pályázatról szóló információk e kiírással együtt megtalálhatók a [csalad.hu](file:///D%3A%5CA%20MOHAY%20GERGELY%5Ccsalad.hu), a [futournet.hu](http://futournet.hu/), valamint az [unp.hu/](http://www.unp.hu/) weboldalakon, illetve információ kérhető a lebonyolítótól az ifjusagugy@emmi.gov.hu e-mail címen.